**KOV rahanduse töörühma protokoll**

05.01.2024

Algus 11:00

Lõpp 12:30

Koosoleku juhataja: Sulev Liivik – Regionaal- ja Põllumajandusministeerium

**Töörühma liikmed:** Andrus Jõgi, Mart Uusjärv – Regionaal- ja Põllumajandusministeerium; Lemmi Oro, Kairit Eha – Rahandusministeerium; Angelika Kallakmaa-Kapsta, Silver Tamm – Tallinna Linnavalitsus; Aime Roosioja – Järva Vallavalitsus; Andres Laisk – Saue Vallavalitsus; Randar Lohu – Saku Vallavalitsus.

**Kutsutud:** Holger Ehrlich, Kersti Sannik, Neeme Suur — Regionaal- ja Põllumajandusministeerium, Jan Trei ja Toomas Johanson – Eesti Linnade ja Valdade Liit. Meelis Kukk – Pärnu Linnavalitsus, Tiina-Mae Kuusik – Türi Vallavalitsus, Meelis Luht ja Indrek Kuusk – Tartu Linnavalitsus, Eve Jaanus – Kambja Vallavalitsus, Piret Zahkna – Harku Vallavalitsus, Allar Haljasorg – Kohila Vallavalitsus, Toomas Tammik – Järva Vallavalitsus.

**Päevakord:**

1. Kavandatavad tulubaasi muudatused
2. Muud teemad

Protokollile on lisatud päevakorrapunktidega seotud slaidid ja dokument „Ettepanekud kohalike omavalitsuste tulubaasi muudatusteks“.

**Päevakorrapunkt nr 1**

Regionaal- ja Põllumajandusministeeriumi esindajad tutvustasid kohalikele omavalitsustele (edaspidi *KOV*) välja saadetud tulubaasi muudatuse ettepanekuid. Regionaalne ebavõrdsus on väga suur, väljendudes SKP-s per elanik ja keskmise palga erinevustes, vaesuse, finantsolukorra, teenustasemete jne näitajates (vt protokollile lisatud materjal). Suurte erinevuste põhjus on tööealise elanikkonna koondumine Harjumaale ja Tartu linnapiirkonda, aga samal ajal mujal Eestis elanike arv väheneb ja elanikkond vananeb. Tulukad Harjumaa ja tulukamaks muutuvad Tartu linna ja selle lähiümbruse KOVid saavad inimestele võimaldada paremaid teenuseid kui väljaspool Harjumaad asuvad KOVid. Paljude maapiirkondade KOVide finantsolukord on sedavõrd kehv, et järgnevateks aastateks ei ole võimalik investeeringuid kavandada, sest suured kulud ja kõrged intressid ei võimalda investeeringuteks laenu võtta ja kehval tasemel põhitegevuse tulemi arvelt ei ole võimalik investeerida. Nõrgema tulubaasiga KOVide tulude suurendamine võimaldab säilitada väljaspool Harjumaad teenuste kättesaadavust ja kvaliteeti. Riigieelarve on sügavas defitsiidis ning Euroopa Liidu reeglite täitmiseks peab keskvalitsus kõvasti pingutama nähes ette maksutõuse ja kulude kärpimist. Sellises olukorras ei ole võimalik riigieelarve tulude arvelt KOVide tasandusfondi suurendada. Seega nõrgema tulubaasiga KOVide abistamiseks tuleb rakendada tulumaksu alternatiivseid lahendusi nagu ümberjaotust. See tähendab jõukamate KOVide jaoks tuleviku tulumaksu kasvude vähendamist. Ettepaneku kohaselt kavandatakse 2027. aastaks KOV tulumaksu jaotusvalemis muu tulu ja pensionitulu tulumaksumäära ühtlustamist 10,05%-le ja juriidilise isiku tulumaksust 5% eraldamist KOVidele töökohtade järgi

KOVide esindajad väljendasid rahuolematust ettepanekute sisu suhtes. Tulumaksu ümberjaotuse tõttu kaotavad nn „tulukad KOVid“. Sellistel on aga kohustus luua lisanduvate elanike tõttu uusi kooli- ja lasteaiakohti, milleks tuleb võtta laenu kuna riiklikest toetusmeetmetest abi ei ole (nt CO2 meetmete kõrge omafinantseeringu määr ja väikesed toetusummad projekti kohta). Tulumaksu kärbe tähendab seda, et uusi lasteaedasid ja koole ehitada ei saa ning tekib küsimus, kuhu lapsed suunata. Lisaks uute lasteaedade ja koolide ehitamisele kaasnevad ka uute hoonete ülalpidamiseks püsikulud, aga kärbitud põhitegevuse tulemi arvelt neid ei saa enam katta. Väljendati seisukohta, et tulukatele KOVidele on tulumaksu ümberkorralduse mõjud rängad ning vähem tulukate KOVide jaoks on kasu minimaalne. Vähem tulukate KOVide esindajad väljendasid seisukohta, et suure pindalaga hajaasustuse KOVidel on väga keeruline olemasoleva tulubaasi tingimustes teenuseid osutada, pinda on vähendatud ja optimeeritud ning investeeringutest ei julge keegi enam mõeldagi. KOVid olid seisukohal, et juriidilise isiku tulumaksust KOVidele osa andmine ei tohiks tulla üldise tulumaksu vähendamise arvelt, sest juriidilise isiku tulumaks on majandustsüklites volatiilne.

KOVide esindajad väljendasid rahulolematust, et läbirääkimiste töörühmas esitatud varasemaid seisukohti ministeerium kuulda võtnud ei ole, detsembris esitatud ettepanekutele vastamise tähtaeg ei võimalda volikogus sedavõrd põhimõttelisi muudatusi arutada ning puuduvad mõjuanalüüsid, mida need muudatused KOVide teenuste osutamise võimekusele tähendavad. Tulumaksu ümberkorraldus on sedavõrd põhimõtteline teema, et sellega ei tohi kiirustada.

Regionaal- ja Põllumajandusministeeriumi esindajad tutvustasid kavandatavaid maamaksu muudatusi, mis lähtuvad ELVL töörühma ettepanekutest. Muu maa maksimaalset määra on plaanis tõsta 1,0%-lt 1,5%-le, maamaksu aastase kasvu piirangut suurendada 10%/5 EUR-ilt 50%/20 EUR-ile ja üleriigilise pindalapõhise kodualuse maa maksuvabastuse asemel saab olema KOVi otsustada summapõhine maamaksu vabastus.

**Päevakorrapunkt nr 2**

Arutati töörühma koosseisu. Toimunud on palju struktuurimuudatusi ja tuleb teha uus töörühma kinnitamise käskkiri. Lepiti kokku, et mõlemad pooled vaatavad liikmed üle ja sügisel vormistatakse käskkiri.

Protokollija: Sulev Liivik